Tuarascáil Deiridh an Oifigigh Éisteachta (1)

AT.40127 – Glasraí stánaithe

(Téacs atá ábhartha maidir le LEE)

(2022/C 412/04)

Réamhrá

1. An dréachtchinneadh, a díríodh chuig Conserve Italia Soc. coop. agricola agus Conserves France SA (le chéile, “Conserve Italia”), baineann sé le sárú ar Airteagal 101 CFAE agus ar Airteagal 53 de Chomhaontú LEE a mhéid a bhaineann le cineálacha áirithe glasraí stánaithe a sholáthar do mhiondíoltóirí agus/nó do chustaiméirí de chuid an tionscail seirbhísí bia laistigh den LEE.

3. Tar éis do rannpháirtíocht tosaigh Conserve Italia sa nós imeachta socraíochta, chuir sé an Coimisiún ar an eolas nach dtabharfadh sé isteach aighneacht socraíochta de bhun Airteagal 10a(2) de Rialachán (CE) Uimh. 773/2004. Dá bhrí sin, lean an Coimisiún den imscrúdú ar iompar Conserve Italia faoin nós imeachta caighdeánach.

Nós imeachta i scríbhinn

4. Tosaíodh an t-imscrúdú mar thoradh ar iarratas ar dhíolúine ó fhíneálacha arna chur isteach ag [...] an 11 Meitheamh 2013, de bhun phointí 14 agus 15 den Fhógra Trócaire ( 8 )

5. Ón 1 go dtí an 4 Deireadh Fómhair 2013, rinne an Coimisiún cigireachtaí faoi Airteagal 20(4) de Rialachán Uimh. 1/2003 in áitreabh na bpáirtithe socraíochta agus in áitreabh Conserve Italia.

6. An 17 Deireadh Fómhair 2013, rinne Conserve Italia iarratas ar dhíolúine ó fhíneálacha faoi phointe 14 den Fhógra Trócaire nó, mar mhalairt air sin, laghdú ar fhíneálacha faoi phointe 27 den Fhógra Trócaire.

7. An 17 Feabhra 2017, thionscain an Coimisiún imeachtaí i gcoinne na bpáirtithe uile de bhun Airteagal 11(6) de Rialachán Uimh. 1/2003 agus Airteagal 2(1) de Rialachán Uimh. 773/2004.

8. An 22 Feabhra 2017, chuir an Coimisiún Conserve Italia ar an eolas faoin rún tosaigh a bhí aige laghdú fíneála a chur i bhfeidhm laistigh de bhanda sonraithe, mar a fhoráiltear i bpointe 26 den Fhógra Trócaire.

9. Idir Márta 2017 agus Meitheamh 2019, reáchtáil an Coimisiún caibidlíocht faoi shocraíocht leis na páirtithe i gcomhréir leis na forálacha a leagtar amach i bpointí 14 go 19 den Fhógra Socraíochta ( 9 )

10. An 7 Bealtaine 2019, chuir Conserve Italia an Coimisiún ar an eolas nach dtabharfadh sé isteach aighneacht socraíochta. Dá bhrí sin, lean an Coimisiún den imscrúdú ar iompar Conserve Italia faoin nós imeachta caighdeánach.

11. An 5 Deireadh Fómhair 2020 Glacadh Ráiteas Agóidí (“SO”) faoin nós imeachta caighdeánach agus tugadh fógra ina leith do Conserve Italia an 6 Deireadh Fómhair 2020.

12. Tugadh rochtain do Conserve Italia ar an gcomhad in áitreabh an Choimisiúin ón 7 go dtí an 11 Nollaig 2020, agus trí thacaíocht leictreonach freisin an 7 Nollaig 2020. Ní bhfuair an t-oifigeach éisteachta aon iarratas maidir le rochtain ar an gcomhad.

13. I dtús báire, thug Ard-Stiúrthóireacht na hIomaíochta (“AS na hIomaíochta”) sprioc-am sé seachtaine chun freagra a thabhairt ar an SO. D’iarr Conserve Italia síneadh ar an teorainn ama agus dheonaigh Ard-Stiúrthóireacht na hIomaíochta síneadh ama dó go dtí an 1 Márta 2021.

14. Chuir Conserve Italia isteach a fhreagra ar an SO an 1 Márta 2021. Ina fhreagra, d’iarr Conserve Italia a argóintí a fhorbairt ag éisteacht ó bhéal.

Nós imeachta ó bhéal

15. Tionóladh an éisteacht ó bhéal an 4 Bealtaine 2021 ( 10 ) . Chuaigh an éisteacht ó bhéal ar aghaidh go rianúil agus ní dhearnadh aon ghearáin nós imeachta.

An dréachtchinneadh

16. Cinneadh sa dréachtchinneadh gur sháraigh Conserve Italia Airteagal 101(1) CFAE agus Airteagal 53(1) de Chomhaontú LEE trí pháirt a ghlacadh, ón 15 Márta 2000 go dtí an 1 Deireadh Fómhair 2013, i sárú aonair leanúnach lena gcumhdaítear an LEE ar fad, ar sárú é ina raibh comhordú praghsanna, comhroinnt margaidh agus malartú faisnéise a bhí íogair ó thaobh na tráchtála de i ndáil le cineálacha áirithe glasraí stánaithe a dhíol le miondíoltóirí agus/nó leis an tionscal seirbhísí bia san LEE.

17. De bhun Airteagal 16 de Chinneadh 2011/695/AE, tá scrúdú déanta agam an mbaineann an dréachtchinneadh le hagóidí amháin a bhfuil an deis tugtha do na páirtithe a gcuid tuairimí a chur in iúl ina leith. Tháinig mé ar an gconclúid go mbaineann.

18. I bhfianaise an méid thuas, measaim gur urramaíodh feidhmiú éifeachtach chearta nós imeachta na bpáirtithe sna himeachtaí sa chás seo.

Arna dhéanamh sa Bhruiséil, 8 Samhain 2021. Dorothe DALHEIMER

(1) De bhun Airteagail 16 agus 17 de Chinneadh 2011/695/AE ó Uachtarán an Choimisiúin Eorpaigh an 13 Deireadh Fómhair 2011 maidir le feidhm agus téarmaí tagartha an oifigigh éisteachta in imeachtaí iomaíochta áirithe (IO L 275, 20.10.2011, lch. 29) (“Cinneadh 2011/695/AE”).

(2) De bhun Airteagal 10a de Rialachán (CE) Uimh. 773/2004 ón gCoimisiún an 7 Aibreán 2004 maidir leis an gCoimisiún imeachtaí a sheoladh de bhun Airteagail 81 agus 82 den Chonradh (IO L 123, 27.4.2004, lch. 18), arna leasú (“Rialachán Uimh. 773/2004”)

(3) Rialachán (CE) Uimh. 1/2003 ón gComhairle an 16 Nollaig 2002 maidir le cur chun feidhme na rialacha iomaíochta a leagtar síos in Airteagail 81 agus 82 den Chonradh (“Rialachán Uimh. 1/2003”).

(4) Ba iad na heintitis dhlíthiúla a bhí faoi réir na n-imeachtaí [...].

(5) Ba iad na heintitis dhlíthiúla a bhí faoi réir na n-imeachtaí [...].

(6) Ba iad na heintitis dhlíthiúla a bhí faoi réir na n-imeachtaí [...].

(7) Cinneadh ón gCoimisiún an 27 Meán Fómhair 2019, Achoimre arna fhoilsiú in IO C 434/8 an 15.12.2020. Chuir an t-oifigeach éisteachta tuarascáil chríochnaitheach i láthair cheana féin de bhun Airteagal 16 de Chinneadh 2011/695/AE tráth a glacadh an Cinneadh ón gCoimisiún an 27 Meán Fómhair 2019, a foilsíodh in IO C 434/7 an 15.12.2020.

(8) Fógra ón gCoimisiún maidir le díolúine ó fhíneálacha agus laghdú fíneálacha i gcásanna cairtéil (IO C 298, 8.12.2006, lch. 17);

(9) Fógra ón gCoimisiún maidir le nósanna imeachta socraíochta i bhfianaise na gCinntí arna nglacadh de bhun Airteagal 7 agus Airteagal 23 de Rialachán (CE) Uimh. 1/2003 ón gComhairle i gcásanna cairtéil (IO C 167, 2.7.2008, lch. 1).

(10) De bharr phaindéim leanúnach an choróinvíris, tionóladh an éisteacht ó bhéal go cianda trí fhíschomhdháil chriptithe chomh maith le seomra fíorúil éisteachta (gréasán-sruthaithe) a bhí cosanta le pasfhocal do dhaoine nár ghá dóibh labhairt ag an éisteacht ó bhéal.